চাঁপাইনবাবগঞ্জে শিবগঞ্জ উপজেলা উপজেলা পূজা উদযাপন কমিটির সভাপতি অঞ্জন কুমার দাসকে অপহরনের অভিযোগে ৮ জনের বিরুদ্ধে একটি অপহরন মামলা দায়ের হয়েছে। অপহৃতের ছেলে সুপ্রিয় কুমার দাস বাদী হয়ে মঙ্গলবার বিকেলে চাঁপাইনবাবগঞ্জ সদর থানায় মামলাটি দায়ের করেন।    এামলায় বলা হয়েছে, শিবগঞ্জ উপজেলা পূজা উদযাপন  কমিটির সভাপতি অঞ্জন কুমার দাস মঙ্গলবার দুপুরে বাসযোগে চাঁপাইনবাবগঞ্জ থেকে শিবগঞ্জ ফিরছিলেন। দুপুর ১টার দিকে বাসটি চাঁপাইনবাবগঞ্জ শহরের মহানন্দা ব্রীজের টোলঘরের কাছে পৌছিলে একদল সন্ত্রাসী ধারালো অস্ত্রের মুখে অঞ্জন কুমার দাস (৫২) কে বাস থেকে নামিয়ে অপহরণ করে। অভিযোগে বলা হয় শিবগঞ্জ উপজেলার চকদৌলতপুর গ্রামের আনেসুর রহমানের ছেলে হাসেনুর রহমানের সাথে অঞ্জন কুমার দাসের একটি আম বাগান নিয়ে বিরোধের জের ধরে তার ভাড়াটিয়া সন্ত্রাসীরা অঞ্জন কুমার দাসকে অপহরণ করেছে। এব্যাপারে চাঁপাইনবাবগঞ্জ সদর থানার ওসি খোন্দকার গোলাম  মোর্ত্তুজা জানান, অপহৃতকে উদ্ধার ও আসামীদের গ্রেফতারের জন্য পুলিশী অভিযান শুরু হয়েছে।